32012D0031
L 021/1
SLUŽBENI LIST EUROPSKE UNIJE
PROVEDBENA ODLUKA KOMISIJE
od 21. prosinca 2011.
o izmjeni Priloga I. Odluci 2007/275/EZ o popisu životinja i proizvoda koji podliježu kontroli na graničnim inspekcijskim postajama na temelju direktiva Vijeća 91/496/EEZ i 97/78/EZ
(priopćena pod brojem dokumenta C(2011) 9517)
(Tekst značajan za EGP)
(2012/31/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 91/496/EEZ od 15. srpnja 1991. o utvrđivanju načela o organizaciji veterinarskih pregleda životinja koje se unose u Zajednicu iz trećih zemalja i o izmjeni direktiva 89/662/EEZ, 90/425/EEZ i 90/675/EEZ (1), a posebno njezin članak 4. stavak 5.,
uzimajući u obzir Direktivu Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (2), a posebno njezin članak 3. stavak 5.,
budući da:
(1)
Direktivom 91/496/EEZ propisuju se veterinarski pregledi u pogledu životinja iz trećih zemalja koje se unose u Uniju i koje države članice trebaju provesti u skladu s tom Direktivom.
(2)
Direktivom 97/78/EZ propisuju se veterinarski pregledi određenih proizvoda životinjskog podrijetla i određenih biljnih proizvoda unesenih u Uniju iz trećih zemalja.
(3)
Navedenim se Direktivama propisuje da carinska tijela država članica ne smiju dozvoliti uvoz u Uniju dotičnih životinja i proizvoda osim ako su navedeni veterinarski pregledi obavljeni na graničnim inspekcijskim postajama sa zadovoljavajućim rezultatima.
(4)
Odlukom Komisije 2007/275/EZ (3) propisuje se da se životinje i proizvodi životinjskog podrijetla navedeni u njezinom Prilogu I. moraju podvrgnuti veterinarskim pregledima na graničnim inspekcijskim postajama u skladu s Direktivama 91/496/EEZ i 97/78/EZ (veterinarski pregledi).
(5)
Životinje i proizvodi za koje se zahtijeva da budu podvrgnuti veterinarskim pregledima trebaju biti jasno prepoznatljivi. U skladu s tim, popis iz Priloga I. Odluci 2007/275/EZ treba uskladiti s terminologijom i upućivanjima iz Uredbe (EZ) br. 1069/2009 Europskog parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi te o stavljanju izvan snage Uredbe (EZ) br. 1774/2002 (Uredba o nusproizvodima životinjskog podrijetla) (4) i Uredbe Komisije (EU) br. 142/2011 od 25. veljače 2011. o provedbi Uredbe (EZ) br. 1069/2009 Europskog parlamenta i Vijeća o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi i o provedbi Direktive Vijeća 97/78/EZ u pogledu određenih uzoraka i predmeta koji su oslobođeni veterinarskih pregleda na granici na temelju te Direktive (5).
(6)
Popis iz Priloga I. Odluci 2007/275/EZ utvrđuje životinje i proizvode u skladu s Kombiniranom nomenklaturom (KN), kako je predviđeno Uredbom Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (6), kao prvo upućivanje za odabir pošiljaka koje se trebaju povrgnuti veterinarskim pregledima.
(7)
Oznake KN utvrđene u navedenoj Uredbi nekoliko su puta ažurirane od donošenja Odluke 2007/275/EZ. Uvedene su znatne promjene oznaka KN za proizvode životinjskog podrijetla. Pored toga, Prilogom I. Uredbi (EEZ) br. 2658/87, kako je izmijenjena Uredbom Komisije (EU) br. 1228/2010 (7) uvedene su oznake KN za kretanja posebne robe, kad je riječ o opskrbi brodova. Kako bi navedene oznake KN mogle uključivati proizvode životinjskog podrijetla, potrebno ih je dodati na popis iz Priloga I. Odluci 2007/275/EZ.
(8)
Kontrola prometa i Stručni sustav Unije (Traces) uspostavljen Odlukom Komisije 2004/292/EZ od 30. ožujka 2004. o uvođenju Traces sustava i o izmjeni Odluke 92/486/EEZ (8) prvotno je identificirala životinje i proizvode životinjskog podrijetla s četveroznamenkastim tarifnim brojevima KN-a. Traces je naknadno ažuriran pa se određene životinje i proizvodi životinjskog podrijetla mogu identificirati svojim šestero ili osmeroznamenkastim tarifnim podbrojevima oznaka KN kako bi se izbjeglo pogrešno razvrstavanje robe. Odgovarajuća upućivanja u popisu iz Priloga I. Odluci 2007/275/EZ treba na odgovarajući način izmijeniti.
(9)
Za određene oznake KN, Odluka 2007/275/EZ se tiče samo dijela područja primjene odgovarajućeg poglavlja ili tarifnog broja KN-a. U takvim slučajevima, stupac 3. popisa iz Priloga I. navedenoj Odluci odnosi se na primjenjivo veterinarsko zakonodavstvo Unije i navodi pojedinosti o životinjama i proizvodima koje treba podvrgnuti veterinarskim pregledima. Uzimajući u obzir terminologiju i upućivanja koja su trenutačno predviđena Uredbom (EZ) br. 1069/2009 i Uredbom (EU) br. 142/2011, ta upućivanja u Odluci 2007/275/EZ treba ažurirati kako bi se u obzir uzelo trenutačno zakonodavstvo Unije.
(10)
Radi dosljednosti zakonodavstva Unije, popis iz Priloga I. Odluci 2007/275/EZ treba ažurirati kako bi se u obzir uzele nedavne izmjene oznaka KN i potrebna upućivanja u stupcu 3. popisa.
(11)
Popis iz Priloga I. Odluci 2007/275/EZ treba stoga zamijeniti popisom u Prilogu ovoj Odluci. Odluku 2007/275/EZ treba stoga na odgovarajući način izmijeniti.
(12)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Prilog I. Odluci 2007/275/EZ zamjenjuje se tekstom u Prilogu ovoj Odluci.
Članak 2.
Ova se Odluka primjenjuje od 1. siječnja 2012.
Članak 3.
Ova je Odluka upućena državama članicama.
Sastavljeno u Bruxellesu 21. prosinca 2011.